पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर. ऑपरेशन ब्ल्यू स्टार की 29वीं बरसी को समर्पित घल्लूघारा दिवस पर वीरवार को दरबार साहिब परिसर में अलगाववादी सुर भारी रहे। इस अवसर अकालतख्त के जत्थेदार गुरबचन सिंह ने कहा कि देश का कानून और ढांचा सिखों को बेगानगी का अहसास करा रहा है।
एक तरफ दविंदरपाल सिंह भुल्लर को बिना गवाहियों के फांसी पर चढ़ाने की तैयारियां चल रही हैं, दूसरी ओर सिखों के कातिल सज्जन कुमार और जगदीश टाइटलर जैसों के खिलाफ सैकड़ों गवाहियों के बावजूद अदालतें उन्हें बरी कर रही हैं। इस मौके पर फौजी कार्रवाई के दौरान मारे गए लोगों के परिवारों को भी सम्मानित किया गया। इस समय शिरोमणि कमेटी के प्रधान अवतार सिंह मक्कड़ भी मौजूद थे, जिन्हें उनके निजी अंगरक्षकों और टास्क फोर्स के जवानों ने पूरी तरह घेर रखा था।
जैसे ही जत्थेदार ने अपनी बात समाप्त की, अकाली नेता सिमरनजीत सिंह मान आगे आ गए और उन्होंने अपने निजी लाउड स्पीकर से बोलना शुरू कर दिया। मान ने अपने भाषण में न सिर्फ केंद्र को निशाना बनाया, बल्कि पंजाब के सीएम परकाश सिंह बादल और कांग्रेसी नेता अमरिंदर सिंह पर भी शब्दों के बाण चलाए, जो उनके सगे सांढू हैं।
टास्क फोर्स और मान समर्थकों में टकराव: जिस समय घल्लूघारा समागम चल रहा था, शिरोमणि कमेटी की टास्क फोर्स के सदस्यों और सिमरनजीत सिंह मान के समर्थकों के बीच मारपीट हो गई और मान के एक आदमी की पगड़ी उतर गई। झगड़ा तब हुआ जब मान माथा टेकने अकालतख्त पर पहुंचे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn